Purtătorul de cuvânt al Guvernului, Mirel Palada: „Ce plăcere să-l execut electric! Câtă îndemânare am să omor prin blocare ziariștii obiectivi, deci anti-guvernamentali"

Purtătorul de cuvânt al Guvernului, Mirel Palada, s-a lansat într-un atac dur la adresa jurnaliștilor. Dând exemplul unui ziarist Gândul, pe care nu-l numește însă, Palada susține într-o postare pe Facebook, că l-a „executat electric cu plăcere” pe acesta pe motiv că „făcea clăbuci cu spume la mine pe pagină”

„Cum apare câte un subiect politic care învârtoșează spiritul bejboinic în opinanți, de zici că-i catastrofă și dezastru mondial, cum mai scot capul câte doi-trei-zece-douăzeci, depinde de intensitatea subiectului, de bezmetici acoperiți de pe lista mea care își fac seppuku comunicațional și trântesc cu cuvintele anti-guvernamentale în baltă propagandistică la mine pe wall. Și uite așa mai frigem niște purceluși anti-guvernamentali la proțap și le dăm block și mai bem o bere în cinstea sufletelor răposaților care nu mai este. În seara asta era unul care acum era reporter la Gândul, iar inainte fusese la Hotnews, și care făcea clăbuci cu spume la mine pe pagină. Ce plăcere să-l execut electric! Câtă îndemânare am să omor prin blocare ziariștii obiectivi, deci anti-guvernamentali. Pufoșilor, nici nu știți câtă plăcere îmi provocați”, este postarea integrală de pe Facebook a purtătorului de cuvânt al Guvernului.

Ziarul Gândul îl somează public pe purtătorul de cuvânt al Guvernului, Mirel Palada, să spună exact cine este jurnalistul Gândul la care se referă și care este motivul exact pentru care îl atacă. Totodată, ziarul Gândul consideră că limbajul folosit de purtătorul de cuvânt al Guvernului se constituie într-un derapaj inadmisibil pentru funcția publică pe care acesta o deține.